DÔVODOVÁ SPRÁVA

A. Všeobecná časť

Návrh vyhlášky Ministerstva dopravy Slovenskej republiky, ktorou sa mení a dopĺňa vyhláška Ministerstva dopravy a výstavby Slovenskej republiky č. 138/2018 Z. z., ktorou sa ustanovujú podrobnosti v oblasti emisnej kontroly v znení neskorších predpisov sa predkladá podľa § 136 ods. 3 písm. h) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov.

Návrhom vyhlášky sa v nadväznosti na zákon č. 249/2026 Z. z., ktorým sa mení a dopĺňa zákon č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony  spresňujú a aktualizujú požiadavky na výkon emisných kontrol, odstraňujú sa aplikačné problémy zistené pri vykonávaní emisných kontrol a reaguje sa na zmeny právnych predpisov s cieľom zefektívniť výkon štátneho odborného dozoru.
Cieľom návrhu vyhlášky je najmä spresnenie niektorých technických a organizačných požiadaviek na pracoviská emisnej kontroly, rozšírenie údajov poskytovaných orgánom Policajného zboru a Finančnému riaditeľstvu Slovenskej republiky, spresnenie pravidiel začatia a nevykonania emisnej kontroly, elektronizáciu protokolu o emisnej kontrole, doplnenie požiadaviek na monitorovacie záznamové zariadenia vrátane požiadaviek na ich technické zabezpečenie a úpravu požiadaviek na dokumentovanie priebehu emisnej kontroly snímkami.
V návrhu vyhlášky sa ustanovujú náležitosti prihlášky na priebežné školenie technika emisnej kontroly, spôsob a rozsah priebežného školenia a podrobnosti o vydávaní a náležitostiach potvrdenia o absolvovaní priebežného školenia.

Návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh vyhlášky nemá vplyvy na podnikateľské prostredie, vplyvy na rozpočet verejnej správy, vplyvy na limit verejných výdavkov, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana ani vplyvy na manželstvo, rodičovstvo a rodinu.


Návrh vyhlášky nie je predmetom vnútrokomunitárneho pripomienkového konania.










B. Osobitná časť
K čl. I

K bodu 1 [Poznámka pod čiarou k odkazu 1]
Aktualizuje sa odkaz na právnu úpravu registra trestov v súvislosti s prijatím zákona č. 192/2023 Z. z. o registri trestov a o zmene a doplnení niektorých zákonov.

K bodu 2 [§ 3 ods. 6]
Navrhuje sa precizovanie podmienky týkajúcej sa celkového hodnotenia s cieľom jednoznačne vyjadriť, že predmetná podmienka pri priebežnom overení plnenia podmienok na vykonávanie emisnej kontroly musí byť splnená.

K bodu 3 [§ 5 ods. 2 písm. c)]
Navrhuje sa doplniť v rámci žiadosti o overenie spôsobilosti odborne spôsobilých osôb na kalibráciu zariadení používaných pri emisnej kontrole určiť výrobcu a typ kalibrovaného zariadenia.

K bodu 4 [§ 5 ods. 2 písm. d)]
Spresňuje sa povinnosť dodržiavať postup stanovený výrobcom zariadenia pri vykonávaní emisnej kontroly, ak je výrobcom dodaný.

K bodu 5 [§ 6 ods. 2 písm. f) a g)]
Doplnenie subjektov, ktorým sa poskytujú údaje o výsledkoch emisnej kontroly.

K bodu 6 [§ 17 ods. 1]
Dopĺňa sa požiadavka, že odborne spôsobilá osoba po vykonaní kalibrácie zariadenia   bezodkladne vydá certifikát o kalibrácii zariadenia používaného pri emisnej kontrole.

K bodu 7 [§ 23 ods. 4]
Spresňujú sa požiadavky na vybavenie pracoviska emisnej kontroly zavedením povinného číselného označenia jednotlivých stojísk v prípade, ak pracovisko emisnej kontroly disponuje viacerými stojiskami.

K bodu 8 [§ 24 ods. 1]
Dopĺňa sa zariadenie na predĺženie výfukového vyústenia medzi povinné vybavenie pracoviska emisnej kontroly z dôvodu neštandardných vyústení výfukových potrubí najmä pri kontrole emisií výfukových plynov vozidiel kategórie T a C.

K bodu 9 [Poznámky pod čiarou k odkazom 11 a 12]
Aktualizuje sa odkaz na právnu úpravu v súvislosti s § 27 zákona č. 53/2023 Z. z. o akreditácii orgánov posudzovania zhody a tiež sa aktualizuje odkaz na právnu úpravu v súvislosti s technickou normou na posudzovanie zhody.

K bodu 10 [§ 27 písm. e) a f)]
Doplnenie subjektov, ktorým sa poskytujú údaje o výsledkoch emisnej kontroly.

K bodom 11 až 16 [§ 34 až 36]
Zavádza sa priebežné školenie technikov emisnej kontroly počas obdobia platnosti ich odbornej spôsobilosti. Upravuje sa obsah priebežného školenia vrátane záverečného testu a  vydávanie potvrdení o absolvovaní priebežného školenia.

K bodu 17 [§ 48 ods. 6]
Spresňuje sa, že začiatok emisnej kontroly pravidelnej, zvláštnej, administratívnej a opakovanej začína zaznamenaním vozidla v celoštátnom informačnom systéme emisných kontrol.

K bodom 18 až 21 [§ 49]
Upravujú sa dôvody, pri ktorých sa emisná kontrola nevykoná, vrátane prípadu znečisteného vozidla. 

K bodu 22 [§ 53 ods. 5]
Upravujú sa dôvody, kedy sa emisný stav vozidla vyhodnotí s príslušnou chybou.

K bodom 23 až 25 [§ 56 ods.1 až 4]
Upravuje sa forma protokolu o emisnej kontrole ako elektronického dokladu vo formáte PDF a spresňuje sa jeho obsah vrátane fotografickej dokumentácie. Súčasne sa zjednocuje terminológia používaním pojmu „odometer“.

K bodu 26 [§ 60c]
Navrhovaným prechodným ustanovením sa ustanovuje primeraná lehota na zabezpečenie súladu monitorovacích záznamových zariadení s požiadavkami podľa tejto vyhlášky. 

K bodom 27 až 33 [Príloha č. 1 časť B]
Upravujú sa technické požiadavky na zariadenia používané pri emisnej kontrole, reflektujú sa nové technologické riešenia a zjednodušuje sa materiálno-technické vybavenie pracovísk emisnej kontroly. Súčasne sa zavádzajú požiadavky na záložné napájanie, ochranu pred neoprávnenou manipuláciou, archiváciu videozáznamov, vzdialený prístup oprávnených osôb, zabezpečenie komunikácie s celoštátnym informačným systémom. Zjednocuje sa terminológia používaním pojmu „odometer“.

K bodu 34 [Príloha č. 1 časť C bod 2]
Spresňuje sa, že kalibrácia zariadení použitých pri emisnej kontrole sa vykonáva podľa postupov výrobcu zariadenia.

K bodom 35 a 36 [Príloha č. 3 ods. 4 písm. x) a ods. 14 písm. f)]
Zjednocuje sa terminológia používaním pojmu „odometer“.

K bodu 37 [Príloha č. 5 ods. 9]
Spresňuje sa, že akékoľvek konštrukčné prvky a vybavenie haly pracoviska emisnej kontroly nachádzajúce sa na stene montáže kamery nesmú zasahovať do záberu kamery.

K bodu 38 [Príloha č. 5 ods. 13]
Dodávateľ monitorovacieho záznamového zariadenia je povinný po jeho montáži bezodkladne poskytnúť oprávnenej osobe dokumentáciu potrebnú na používanie, servis, opravu a údržbu zariadenia a zoznam zaškolených osôb.

K bodu 39 [Príloha č. 5 ods. 14]
Navrhuje sa vytvoriť jednoznačný mechanizmus na zachovanie nepretržitého prístupu k monitorovaciemu záznamovému zariadeniu a zároveň znižuje riziko, že zmenou prístupových údajov dôjde k znemožneniu alebo podstatnému sťaženiu výkonu zákonom ustanovených kontrolných a dozorných činností. Navrhuje sa tiež zabezpečiť trvalú funkčnosť prístupových údajov počas celej doby prevádzky monitorovacieho záznamového zariadenia a oznamovanie nových funkčných prístupových údajov pri ich zmene.

[bookmark: _GoBack]K bodu 40 [Príloha č. 11]
Navrhuje sa nové znenie prílohy č. 11, ktorou sa ustanovuje vzor prvej strany protokolu o kontrole technického stavu – časť B – emisná kontrola. Zmena súvisí najmä s úpravami obsahu a elektronickej podoby protokolu podľa predchádzajúcich ustanovení návrhu.

K čl. II

Účinnosť vyhlášky sa navrhuje 1. januára 2027.

